BP
        
         (britisk oljeselskap)
Store norske leksikon,Teknologi og industri,Petroleum,Petroleumsutvinning,Petroleumsselskaper
BP er et britisk internasjonalt, integrert petroleumsselskap med virksomhet innen olje- og gassindustrien: leting og produksjon, distribusjon og salg og kraftproduksjon. I tillegg har selskapet eiendeler innen fornybar energi som biodrivstoff, vindkraft og solenergi.
BP ble dannet i 1998 som BP Amoco ved sammenslutning av British Petroleum Company (BP, grunnlagt 1909) og amerikanske Amoco (grunnlagt 1889). De fikk sitt nåværende navn fra 2001. Virksomhet BP er et av verdens tre største oljeselskaper (sammen med Exxon Mobil og Shell) med utvinning og produksjon av olje og gass i rundt 80 land, blant annet i USA, Canada, Mexicogolfen, Trinidad, Angola og på britisk og nederlandsk del av Nordsjøen. Selskapet utvikler også alternative energiformer (solenergi, vindkraft, hydrogen).Frem til juni 2020 var BP eier eller er deleier i 23 oljeraffinerier og drev nesten 30 000 bensinstasjoner over hele verden (rundt halvparten i USA). BP overtok 2000 amerikanske Atlantic Richfield Company (Arco) og smøreoljeprodsenten Burmah Castrol, 2002 tyske Veba Oel (fra E.ON) med bensinstasjonkjeden Aral.Omsetning: 164 milliarder amerikanske dollar med 60 000 ansatte i 80 land (2021). Hovedkontoret ligger i London, England. Styreleder siden 2019 er Helge Lund. Historikk Britiske William Knox D'Arcy sto bak et stort oljefunn i Iran i 1908, og British Petroleum ble stiftet i 1909 som The Anglo-Persian Oil Company med Burmah Oil Company som hovedaksjonær. Den britiske stat ble hovedaksjonær i 1914. Firmaet senere The Anglo-Iranian Oil Company til 1954, og deretter British Petroleum Company.De første årtier disponerte BP store oljeforekomster i Iran og eide verdens største raffineri i Abadan. Da Iran i 1951 nasjonaliserte oljen, innstilte BP driften der, men gikk i 1953 inn igjen i et konsortium med andre oljeselskaper. Senere fikk BP også konsesjoner i andre områder i Midtøsten, samt fant store nye felter i Libya og Nigeria. Disse landene nasjonaliserte oljeindustrien helt eller delvis i 1970-årene.Nye betydelige funn kom til i Alaska (1969, Prudhoe Bay) og i den britiske sektor i Nordsjøen, hvor BP var det første selskapet som gjorde drivverdige funn av gass (1965) og olje (1970, Forties-feltet). Gjennom overtakelse av Standard Oil Company i 1969 (heleier fra 1987), kom BP inn på det amerikanske markedet. De statlige eierinteressene ble etter hvert redusert og i 1987 helt avviklet. Fra 1990-årene har BP vært aktiv i å forberede utbygging av oljeproduksjonen i Aserbajdsjan. BP slo seg sammen med Amoco i desember 1998 og overtok Arco og Burmah Castrol i 2000.På 2000-tallet ble BP partner og senere operatør for rørledningen Baku-Tblisi-Ceyhan. I 2002 overtok BP det tyske selskapet Veba Öl og endret navn på bensinstasjonene til Aral. I perioden 2003–2022 eide BP halvparten av TNK-BP, et av Russlands største oljeselskap.I 2016 ble BP Norway slått sammen med Det Norske Oljeselskap til Aker BP. I august 2019 solgte BP sin virksomhet i Alaska til Hilcorp. I juni 2020 solgte BP all sin virksomhet innen raffinering og petrokjemisk industri til det britiske selskapet Ineos.BP og Equinor (tidligere Statoil) har samarbeidet på flere områder, blant annet innen oljeleting i Asia og Afrika og i forskning og utvikling. Norsk aktivitet BP Norge var tidligere et datterselskap i BP. I 2016 ble BP Norway slått sammen med Det Norske Oljeselskap til Aker BP.Selskapet har vært engasjert i oljevirksomheten i Nordsjøen fra 1965 (Amoco) og 1974 (BP). Selskapet var operatør på feltene Ula, Tambar, Valhall og Hod (tidligere også Gyda), medeier i Ormen Lange-funnet i Norskehavet, samt operatør for Skarvfunnet i Norskehavet. Omsetningen var 6,5 milliarder kroner i 2003.BP var i perioden 1920–1976 representert i Norge av Norsk Brændselolje (BPs eierandel 50 %). Virksomheten ble overtatt av Statoil, og BPs bensinstasjonskjede fikk navnet Norol (senere Statoil). Les mer i Store norske leksikon oljeselskaper Petroleumsvirksomheten i Nordsjøen Aker BP Eksterne lenker BPs nettsider